Az állampolgári jogok országgyűlési biztosa általános helyettesének
Jelentése
az OBH 3897/2004. sz. ügyben

Előadó: dr. Szécsi Mária
Az eljárás megindulása
A panaszos Kőtelek Község Önkormányzatának azon döntését kifogásolta, amelyben a település egyetlen óvodájának 2004. július 1–jétől szeptember 1–jéig tartó, nyári szünetre való bezárásáról rendelkezett, és ezt a döntést csak június 21–én közölték az óvodások szüleivel. A panasz alapján felmerült annak gyanúja, hogy a kifogásolt testületi döntés visszásságot okozott a panaszos szülő és gyermekei alkotmányos jogaival összefüggésben, ezért az állampolgári jogok országgyűlési biztosáról szóló 1993. évi LIX. törvény alapján vizsgálatot indítottam. A vizsgálat lefolytatására a Jász–Nagykun–Szolnok Megyei Közigazgatási Hivatal vezetőjét kértem fel. Ezt megelőzően telefonon kértem a község körjegyzőjétől, hogy soron kívül tegyen intézkedést az esetleges sérelem elhárítására. 

Az érintett alkotmányos jogok
A jogállamiságból fakadó jogbiztonság követelménye (Alk. 2. § (1) bek.)
Az ifjúság, a gyermekek védelme (Alk. 16. §)

A jogszabályi háttér
A helyi önkormányzatokról szóló 1990. évi LXV. törvény (Ötv.) 8. § (4) bek.
A közoktatásról szóló 1993. évi LXXIX. törvény (Kt.)
A gyermekek védelméről és a gyámügyi igazgatásról szóló 1997. évi XXXI. tv. 41. §
A nevelési–oktatási intézmények működéséről szóló 11/1994. (VI.8.) MKM rendelet

A tényállás és a vizsgálat megállapításai
A közigazgatási hivatal vezetője – a kérésemre lefolytatott vizsgálata eredményeként – megállapította, hogy a panasz megalapozott. A községi önkormányzat képviselő–testülete ugyanis az óvoda nyári zárvatartásáról nem tájékoztatta a szülőket a jogszabályban előírt határidőig, február 15–ig. A jogsértés miatt a hivatalvezető törvényességi észrevételt tett, amelyet a képviselő–testület határozatában elfogadott. A törvényességi észrevétel tárgyalásakor a polgármester kijelentette, hogy az óvodai szünetnek az eredetileg tervezett augusztus 1–jéhez képest korábbi megkezdése az ő személyes, és nem a képviselő–testület döntésén alapult.
A körjegyző a szóbeli megkeresésre arról tájékoztatott, hogy a községi óvodába mintegy 75–80 gyermek jár, a körjegyzőséghez két olyan település tartozik, amelyiknek van óvodája (9, 12 km–re vannak, a közlekedés jó).
Vizsgálatom során megállapítottam, hogy Kőtelek képviselő–testülete megsértette a 11/1994. (VI.8.) MKM rendelet 2. §–ában foglalt azt a szabályt, hogy az óvoda nyári zárvatartásáról a szülőket február 15–ig kell tájékoztatni. Az, hogy a kéthónapos nyári szünetről, illetőleg a szünetnek a tervezetthez képest egy hónappal korábbi kezdéséről csak néhány nappal előbb értesültek a szülők, sérelmet okozott a jogbiztonság alkotmányos követelményeivel összefüggésben, továbbá veszélyeztette a gyermekek kiemelt védelemhez való alkotmányos jogát. Mindezt arra alapoztam, hogy a fent említett törvények előírják, hogy az önkormányzatnak gondoskodnia kell a gyermekek napközbeni ellátásáról.
Megjegyzem, hogy azért nem a polgármester, hanem a képviselő–testület által elkövetett alkotmányos joggal összefüggő visszásságot állapítottam meg, mert fenntartóként a képviselő–testület felelős az óvodai nyári szünetre vonatkozó szabályok maradéktalan érvényesüléséért.
Tekintettel arra, hogy a közigazgatási hivatal vezetőjének észrevétele alapján hozott 37/2004. (VIII. 16.) Kt. számú határozatával a képviselő–testület a törvénysértést elismerte, és kötelezettséget vállalt arra, hogy a jövőben az óvodai szünet megállapítására vonatkozó szabály szerint fog eljárni, ombudsmani intézkedést nem tettem. 

Budapest, 2004. november 29.

Takács Albert sk.